คลังไม่แทรกแซงธปท.คุมดอกเบี้ย
“อุตตม” แจงไม่กดดัน ธปท. กำหนดทิศทางดอกเบี้ย หลังเฟดตะลุยหั่นดอกเบี้ยลง 0.25%
31 ต.ค. 2562

“อุตตม” แจงไม่กดดัน ธปท. กำหนดทิศทางดอกเบี้ย หลังเฟดตะลุยหั่นดอกเบี้ยลง 0.25%
นายอุตตม สาวนายน รมว.การคลัง เปิดเผยว่า การที่คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติปรับลดอัตราดอกเบี้ยระยะสั้น 0.25% สู่ระดับ 1.50-1.75% ซึ่งเป็นการประกาศปรับลดอัตราดอกเบี้ยเป็นครั้งที่ 3 ในปีนี้ และเป็นการปรับลดอัตราดอกเบี้ยเป็นครั้งที่ 3 ติดต่อกัน เป็นหน้าที่ของธนาคารแห่งประเทศไทย (ธปท.) ที่จะดูแลกำหนดทิศทางนโยบายดอกเบี้ยในประเทศ
“เรื่องทิศทางดอกเบี้ยนโยบายของไทยให้ ธปท. เป็นผู้ดูแล โดยยืนยันว่ากระทรวงการคลังจะไม่เข้าไปก้าวก่าย หรือชี้ช่องทางให้แก่ ธปท. ว่าควรจะดำเนินการเรื่องนี้อย่างไร” นายอุตตม กล่าว
นายอุตตม กล่าวว่า ความคืบหน้ามาตรการชิมช้อปใช้ เฟส 3 ขณะนี้ยังไม่ได้มีการสรุปในรายละเอียดแต่อย่างใด ว่าจะมีการแจกเงิน 1,000 บาท สำหรับผู้ลงทะเบียนเพื่อร่วมมาตรการหรือไม่ โดยขอเวลา 1-2 เดือนในการประเมินความสำเร็จของมาตรการชิมช้อปใช้ ระยะที่ 1 และ 2 ก่อน เพราะมาตรการระยะที่ 2 เพิ่งเริ่มดำเนินการได้ไม่นาน จึงยังมีเวลาในการพิจารณาความเหมาะสมก่อนดำเนินมาตรการในระยะต่อไป